section_heading: Kratki životopis
paragraph_text: Osnovnu školu i gimnaziju završio u Zagrebu. Na Filozofskom fakultetu Sveučilišta u Zagrebu diplomirao je 1987. godine. Magistrirao je 1992. a doktorirao 1994. godine s temom Računalna obradba morfologije hrvatskoga književnoga jezika na Filozofskom fakultetu Sveučilišta u Zagrebu. U disertaciji iznosi računalni model morfološke obrade hrvatskoga prema kojemu nastaje Hrvatski morfološki leksikon (HML). HML je osnovni jezični resurs za obradu tekstova na hrvatskome jeziku Hrvatskim lematizacijskim poslužiteljem. Tadić je voditelj projekta Računalna obradba hrvatskoga jezika (MZT RH 130718) od 2000. do 2001. godine u okviru kojega se izrađuje Hrvatski nacionalni korpus. Predsjednik je Hrvatskoga društva za jezične tehnologije koje okuplja prvenstveno stručnjake, ali također i sve zainteresirane pojedince koje se bave računalnom obradom hrvatskoga jezika. Autor je brojnih znanstvenih radova i dviju knjiga.